Meddelelse fra Kommissionen i henhold til artikel 2 i Kommissionens afgørelse 85/71/EØF af 21. december 1984 om listen over anmeldte stoffer i henhold til Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer.

(2000/C 72/02)

ELINCS

(Europæisk liste over anmeldte kemiske stoffer)

VEJLEDENDE BEMÆRKNINGER

Den europæiske liste over anmeldte kemiske stoffer (Elincs) offentliggøres i henhold til Kommissionens afgørelse 85/71/EØF(1). Den omfatter, i overensstemmelse med artikel 7 i Rådets direktiv 67/548/EØF(2) (i det følgende benævnt "direktivet"), alle kemiske stoffer, som er blevet anmeldt i Det Europæiske Fællesskab indtil den 30. juni 1995. Listen vil blive ajourført en gang om året.

Til hver af listens poster svarer kun et enkelt kemisk stof, uanset hvor mange anmeldelser der er indgivet af en eller flere importører og/eller producenter.

For hvert stof anføres følgende, hvis oplysningen er relevant og ikke fortrolig:

a) Numre

EF nummer: det nummer, Kommissionen for De Europæiske Fællesskaber har givet stoffet.

Sagsnummer: først den koordinerende ansvarlige myndigheds sagsnummer (nummeret på den første anmeldelse af stoffet fra en af medlemsstaterne i henhold til direktivets artikel 7), derefter alle andre sagsnumre.

Sagsnummeret har følgende standardstruktur: xx - xx - xxxx. De to første cifre viser anmeldelsesåret, de to næste angiver den medlemsstat, hvor stoffet er blevet anmeldt, og de sidste fire er sagsnummeret i den kronologiske orden, hvori sagen er indløbet i det pågældende land. De forskellige medlemsstater har følgende koder: 01 Frankrig, 02 Belgien, 03 Nederlandene, 04 Tyskland, 05 Italien, 06 Det Forenede Kongerige, 07 Irland, 08 Danmark, 09 Luxembourg, 10 Grækenland, 11 Spanien, 12 Portugal, 13 Finland, 14 Østrig, 15 Sverige.

b) Stoffets identitet

Ifølge bilaget til afgørelse 85/71/EØF skal hvert stof identificeres enten ved sit handelsnavn (sine handelsnavne) og kemiske navn eller ved handelsnavnet handelsnavnene) alene, hvis den ansvarlige myndighed på anmelderens anmodning har accepteret at behandle det kemiske navn fortroligt af hensyn til forretningshemmeligheden.

På dette grundlag angiver listen den enkelte stoffers identitet efter følgende rubricering:

Handelsnavn (handelsnavne): alle navne, som stoffet markedsføres under i Fællesskabet.

Kemisk navn: det drejer sig som regel som stoffets navn ifølge IUPAC's (Den Internationale Union for Teoretisk og Praktisk Kemi) regler. Har det ikke været muligt at give stoffet et præcist kemisk navn (f.eks. fordi det ikke er fuldstændigt defineret), har det fået navn efter de regler, hvorefter sådanne stoffer identificeres i den europæiske fortegnelse over markedsførte kemiske stoffer (Einecs)(3). Nogle af de kemiske navne i den fjerde offentliggørelse af Elincs(4) er blevet ændret i overensstemmelse med anmeldelsen og IUPAC's nomenklaturregler.

Siden den fjerde udgave af Elincs blev offentliggjort, er de kompetente myndigheder, der varetager anmeldelsen af nye kemiske stoffer, blevet enige om at ændre regleren for identificering af blandinger. Formålet er at undgå uoverensstemmelser med Einecs-reglerne og gøre det hele mere enkelt for anmelderne. Ændringen berører ikke anmeldelseskravene.

Ifølge de nye regler

- betragtes en Elincs-post som et (mono)stof, hvis hovedsbestanddelen udgør 80 % eller derover (Snif(5), punkt 1.1.00: "nej"). Stoffet opføres kun med (mono)stofnavnet i Elincs.

- betragtes en Elincs-post som en blanding, hvis hovedbestanddelen udgør under 80 % (Snif, punkt 1.1.00: blanding "ja"). Alle bestanddele, som udgør mindst 10 %, opføres i Elincs.

Hvis ikke andet er angivet, nævnes mindre bestanddele og urenheder ikke i Elincs. De vil under alle omstændigheder forekomme i identificeringsrubrikken, hvis de bidrager væsentligt til stoffets klassificering.

De nye regler er blevet anvendt på alle anmeldelser og ajourførte anmeldelser siden den fjerde offentliggørelse af Elincs. En systematisk undersøgelse af alle Elincs-poster er i gang.

c) Klassificering

Klassificering af det pågældende stof foretages i overensstemmelse med direktivets bilag I.

Denne rubrik udfyldes kun, hvis stoffet er ensartet klassificeret på fællesskabsplan i overensstemmelse med direktivets artikel 4, og dets klassificering er blevet offentliggjort i dette direktivs bilag I.

Hvis stoffet er klassificeret som farligt, men endnu ikke opført i bilag I, anbringes en asterisk i denne rubrik.

NB:

Med hensyn til mærkning af stoffet henvises der til direktivets regler, især artikel 4 og 23 samt bilag VI, almindelige kriterier for klassificering og etikettering af farlige stoffer.

(1) EFT L 30 af 2.2.1985, s. 33.

(2) EFT 196 af 16.8.1967, s. 1. Direktivet senest ændret ved direktiv 1999/33/EF (EFT L 199 af 30.7.1999, s. 57).

(3) EFT C 146 A af 15.6.1990, s. 1.

(4) EFT C 361 af 17.12.1994, s. 1.

(5) Summary Notification Interchange Format.

>TABELPOSITION>